CELEX: 32019D0721
Language: lv
Date: 2019-04-30 00:00:00
Title: Komisijas Lēmums (ES) 2019/721 (2019. gada 30. aprīlis) par ierosināto pilsoņu iniciatīvu “Kohēzijas politika reģionu vienlīdzībai un reģionālo kultūru ilgtspējai” (izziņots ar dokumenta numuru C(2019) 3304)

10.5.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 122/55
               
            
         KOMISIJAS LĒMUMS (ES) 2019/721
         (2019. gada 30. aprīlis)
         par ierosināto pilsoņu iniciatīvu “Kohēzijas politika reģionu vienlīdzībai un reģionālo kultūru ilgtspējai”
         
            
               (izziņots ar dokumenta numuru C(2019) 3304)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 16. februāra Regulu (ES) Nr. 211/2011 par pilsoņu iniciatīvu (1) un jo īpaši tās 4. pantu,
         tā kā:
         
                     (1)
                  
                  
                     Ierosinātās pilsoņu iniciatīvas “Kohēzijas politika reģionu vienlīdzībai un reģionālo kultūru ilgtspējai” temats ir šāds: “Eiropas Savienības kohēzijas politikai īpaša vērība jāpievērš reģioniem, kuru etniskās, kultūras, reliģijas vai lingvistiskās īpatnības atšķiras no apkārtējo reģionu īpatnībām.”
                  
               
                     (2)
                  
                  
                     Ierosinātās pilsoņu iniciatīvas mērķi ir šādi: “Šādiem reģioniem, arī ģeogrāfiskajiem apgabaliem bez struktūrām ar administratīvām kompetencēm, ekonomiskās atpalicības novēršana, attīstības ilgtspēja un ekonomiskās, sociālās un teritoriālās kohēzijas nosacījumu saglabāšana būtu jāveic tā, lai nodrošinātu, ka to īpatnības netiek mainītas. Tādēļ šādiem reģioniem ir jābūt vienlīdzīgām iespējām piekļūt dažādiem ES fondiem un ir jānodrošina minēto reģionu īpatnību saglabāšana un pienācīga ekonomiskā attīstība tā, lai varētu stiprināt ES attīstību un saglabāt tās kultūras daudzveidību.”
                  
               
                     (3)
                  
                  
                     Līgums par Eiropas Savienību (LES) nostiprina Savienības pilsonību un turpina nostiprināt Savienības demokrātisko darbību, nosakot arī to, ka katram pilsonim ir tiesības piedalīties Savienības demokrātiskajā dzīvē, iesaistoties Eiropas pilsoņu iniciatīvā.
                  
               
                     (4)
                  
                  
                     Tālab pilsoņu iniciatīvai nepieciešamajām procedūrām un nosacījumiem vajadzētu būt skaidriem, vienkāršiem, viegli īstenojamiem un samērīgiem ar pilsoņu iniciatīvas būtību, lai veicinātu pilsoņu līdzdalību un Savienība kļūtu viņiem pieejamāka.
                  
               
                     (5)
                  
                  
                     Savienības tiesību aktus Līgumu īstenošanas nolūkā var pieņemt, lai noteiktu struktūrfondu uzdevumus, prioritāros mērķus un organizāciju, kas var ietvert arī fondu apvienošanu, saskaņā ar Līguma par Eiropas Savienības darbību (LESD) 177. pantu.
                  
               
                     (6)
                  
                  
                     Ierosinātā pilsoņu iniciatīva, ciktāl tās mērķis ir Komisijas priekšlikumi tiesību aktiem, ar ko nosaka struktūrfondu uzdevumus, prioritāros mērķus un organizāciju, ievērojot nosacījumu, ka finansējamās darbības ļauj stiprināt Savienības ekonomisko, sociālo un teritoriālo kohēziju, nav acīmredzami ārpus Komisijas pilnvarām Līgumu īstenošanas nolūkā saskaņā ar regulas 4. panta 2. punkta b) apakšpunktu iesniegt Savienības tiesību akta priekšlikumu.
                  
               
                     (7)
                  
                  
                     Turklāt saskaņā ar minētās regulas 3. panta 2. punktu ir izveidota pilsoņu komiteja un ieceltas kontaktpersonas, un ierosinātā pilsoņu iniciatīva nav nedz acīmredzami aizskaroša, nenozīmīga vai maldinoša, nedz klajā pretrunā Savienības vērtībām, kas noteiktas LES 2. pantā.
                  
               
                     (8)
                  
                  
                     Tāpēc ierosinātā pilsoņu iniciatīva “Kohēzijas politika reģionu vienlīdzībai un reģionālo kultūru ilgtspējai” būtu jāreģistrē,
                  
               IR PIEŅĒMUSI ŠO LĒMUMU.
         
            1. pants
            
               1.   Ar šo reģistrē ierosināto pilsoņu iniciatīvu “Kohēzijas politika reģionu vienlīdzībai un reģionālo kultūru ilgtspējai”.
            
            
               2.   Paziņojumus par atbalstu šai ierosinātajai pilsoņu iniciatīvai var vākt, balstoties uz izpratni, ka iniciatīvas mērķis ir izstrādāt Komisijas priekšlikumus tiesību aktiem, ar ko nosaka struktūrfondu uzdevumus, prioritāros mērķus un organizāciju, ievērojot nosacījumu, ka finansējamās darbības ļauj stiprināt Savienības ekonomisko, sociālo un teritoriālo kohēziju.
            
         
         
            2. pants
            Šis lēmums stājas spēkā 2019. gada 7. maijā.
         
         
            3. pants
            Šis lēmums ir adresēts ierosinātās pilsoņu iniciatīvas “Kohēzijas politika reģionu vienlīdzībai un reģionālo kultūru ilgtspējai” organizētājiem (pilsoņu komitejas locekļiem), ko pārstāv kontaktpersonas Balázs Árpád IZSÁK un Attila DABIS.
         
         
            Briselē, 2019. gada 30. aprīlī
            
               
                  Komisijas vārdā –
               
               
                  priekšsēdētāja vietnieks
               
               Frans TIMMERMANS
            
         
         
            (1)  OV L 65, 11.3.2011., 1. lpp.